Jizzax viloyatida zamonaviy agroklaster tashkil etish chora-tadbirlari toʻgʻrisida
(resolution, 2021-01-27)

Qishloq xoʻjaligi mahsulotlarini ishlab chiqarishda tarkibiy islohotlarni yanada chuqurlashtirish va davlatning rolini kamaytirish, toʻgʻridan-toʻgʻri investitsiyalar jalb qilishni ragʻbatlantirish, paxta xom ashyosi yetishtirishning samarali usullarini joriy etish, boshqa turdagi qishloq xoʻjaligi mahsulotlarini ishlab chiqarish, ularni chuqur qayta ishlashni tashkil etish, agrar sektorda mehnat unumdorligini va unga haq toʻlashni oshirish maqsadida, shuningdek, Oʻzbekiston Respublikasi Prezidentining “Oʻzbekiston Respublikasining Amerika Qoʻshma Shtatlari bilan hamkorligini yanada chuqurlashtirish va kengaytirish boʻyicha chora-tadbirlar toʻgʻrisida”gi 2018-yil 24-maydagi PQ-3739-son qaroriga muvofiq: 1. “Silverleafe International LLC” kompaniyasining (AQSH) va “VMV Trade Group” MCHJning (Oʻzbekiston) Jizzax viloyatida zamonaviy agroklasterni tashkil etish uchun 344,0 mln. AQSH dollari miqdoridagi toʻgʻridan-toʻgʻri investitsiyalarni jalb qilgan holda “ Silverleafe VMV Agro Trade Group” qoʻshma korxonasini (keyingi oʻrinlarda — qoʻshma korxona) tashkil etish toʻgʻrisidagi quyidagilarni nazarda tutuvchi taklifi (keyingi oʻrinlarda — loyiha) maʼqullansin: paxta xom ashyosi yetishtirish va boshqa turdagi qishloq xoʻjaligi mahsulotlari ishlab chiqarish; toʻgʻridan-toʻgʻri xorijiy investitsiyalar va tijorat banklarining kreditlarini jalb qilish hisobiga qishloq xoʻjaligi xom ashyosini chuqur qayta ishlash va raqobatbardosh, eksportga yoʻnaltirilgan mahsulotlar ishlab chiqarish; tuproqni tahlil qilish, biotexnologiya va oʻsimliklarni himoya qilish, gʻoʻza, poliz va sabzavot ekinlari seleksiyasi va urugʻchiligi, oʻsimliklar genetikasi bilan shugʻullanuvchi markaz, shuningdek, genetik modifikatsiyalangan organizmlar kirib kelishidan genofondni himoya qilish uchun markaz faoliyatini tashkil etish. 2. Jizzax viloyati hokimligining loyihani amalga oshirishning birinchi bosqichi doirasida qoʻshma korxonaga gʻoʻza va boshqa qishloq xoʻjaligi ekinlarini zamonaviy usullar va texnologiyalarni qoʻllagan holda namunali tarzda yetishtirish uchun Paxtakor tumanidagi yaxlit yer uchastkasidan iborat 2,0 ming gektar sugʻoriladigan yer maydonini uzoq muddatga ijaraga berish toʻgʻrisidagi taklifiga rozilik berilsin. Beriladigan yer uchastkasidagi yerdan foydalanuvchilarning amalda xarajatlari qoʻshma korxonaning mablagʻlari hisobiga qonun hujjatlarida belgilangan tartibda qoplanishi maʼlumot uchun qabul qilinsin. 3. Jizzax viloyatida zamonaviy agroklaster tashkil etish loyihasini amalga oshirishda har tomonlama koʻmaklashish boʻyicha ishchi komissiya (keyingi oʻrinlarda — Ishchi komissiya) ilovaga muvofiq tarkibda tuzilsin. Quyidagilar Ishchi komissiyaning (N.S. Otajonov) asosiy vazifalari etib belgilansin: loyihani sifatli va samarali amalga oshirishga, uni ijro etish doirasida davlat organlari va boshqa tashkilotlar faoliyatini muvofiqlashtirishga va hamkorligini taʼminlashga qaratilgan tashkiliy, huquqiy va boshqa chora-tadbirlarni bajarishda har tomonlama koʻmaklashish; ushbu qarorga muvofiq qoʻshma korxonaga va uning tarkibiga kiradigan tashkilotlarga beriladigan yer uchastkalarini aniqlash; beriladigan yer uchastkasidagi yerdan foydalanuvchilar xarajatlarining oʻz vaqtida va toʻliq qoplanishini taʼminlash; loyihani 2020 ― 2023-yillarda Jizzax viloyatining boshqa tumanlarida amalga oshirishni davom ettirish toʻgʻrisida takliflar tayyorlash; loyiha ijrosining borishini tizimli tahlil qilish, loyihani amalga oshirish bilan bogʻliq muammolarni aniqlash, barcha kompleks masalalarni oʻz vaqtida va tezkorlik bilan hal etish boʻyicha takliflar ishlab chiqish va amaliy choralar koʻrish. 4. Oʻzbekiston Respublikasi Investitsiyalar boʻyicha davlat qoʻmitasi bir oy muddatda Oʻzbekiston Respublikasi Hukumati nomidan investor bilan loyihani amalga oshirish uchun bitim tuzishni taʼminlasin, unda investorning quyidagilarni taʼminlashga oid majburiyatlarini nazarda tutsin: ushbu qarorda nazarda tutilganidan kam boʻlmagan hajmda investitsiyalarni oʻz vaqtida va toʻliq kiritish, shuningdek, loyihaning maqsadli parametrlarini bajarish; yetishtirilgan qishloq xoʻjaligi xom ashyosini chuqur qayta ishlash va yuqori qoʻshilgan qiymatga ega tayyor mahsulot ishlab chiqarishni tashkil etish; yer va suv resurslaridan samarali foydalanish, tuproq unumdorligini, yetishtirilayotgan qishloq xoʻjaligi ekinlarining hosildorligini saqlab qolish va oshirish; sifatli qishloq xoʻjaligi mahsulotlarini ishlab chiqarishning ilmiy asoslangan va innovatsion texnologiyalariga tayangan eng ilgʻor agrotexnologiyalarini, shu jumladan, zamonaviy sugʻorish tizimlarini joriy etish; oʻsimliklar va hayvonlarni qishloq xoʻjaligi zararkunandalari va kasalliklaridan himoya qilishga doir zarur chora-tadbirlar koʻrish, ularning paydo boʻlishi va respublika hududida tarqalishiga yoʻl qoʻymaslik; paxta xom ashyosini ishlab chiqarishda va uni keyinchalik qayta ishlashda VSI (“Yanada ekologik paxta uchun”) standartlarini joriy etish; yuqori qoʻshilgan qiymatga ega qishloq xoʻjaligi mahsulotlarini chuqur qayta ishlash uchun quvvatlar yaratish yoxud qoʻshma korxona va uning tarkibiga kiruvchi tashkilotlarga hamda hamkor fermer xoʻjaliklariga ajratilgan yer uchastkalarida yetishtiriladigan qishloq xoʻjaligi mahsulotlariga bogʻliq hajmda respublikada ularni ishlab chiqarishni tashkil etish uchun jahon brendlarini jalb qilish; ishlab chiqariladigan yuqori qoʻshilgan qiymatga ega mahsulotni valyuta xarajatlaridan ortiq hajmda eksport qilish; ish oʻrinlari tashkil etish, shu jumladan ushbu qarorning 2-bandiga muvofiq qoʻshma korxonaga oʻtkaziladigan yer uchastkalariga ishlov berish uchun jalb qilingan shaxslarni ishga joylashtirish; ushbu qarorning 1-bandidan kelib chiqadigan boshqa shartlar. 5. Belgilansinki: qoʻshma korxonaga Vazirlar Mahkamasining “Paxta-toʻqimachilik ishlab chiqarishini tashkil etishning zamonaviy shakllarini joriy etish chora-tadbirlari toʻgʻrisida” 2018-yil 25-yanvardagi 53-son qarori tatbiq etiladi; qabul qilingan investitsiya majburiyatlari bajarilmagan, ushbu qaror asosida berilgan yer uchastkalaridan maqsadli foydalanilmagan, ulardan notoʻgʻri yoxud tuproqlar unumdorligi kamayishiga, kimyoviy va radioaktiv ifloslanishga, ekologik holat yomonlashishiga olib keladigan tarzda foydalanilgan, shuningdek, yer uchastkalaridan foydalanilmagan taqdirda yer uchastkalariga egalik qilish, ulardan foydalanish va ularni ijaraga berish huquqlari Oʻzbekiston Respublikasining yer toʻgʻrisidagi qonun hujjatlari talablariga muvofiq bekor qilinishi lozim. 6. Loyihani amalga oshirish doirasida: a) qoʻshma korxona va uning tarkibiga kiradigan tashkilotlar 2022-yil 1-yanvargacha boʻlgan muddatda: Oʻzbekiston Respublikasi norezidentlari tomonidan bajariladigan ishlar (koʻrsatiladigan xizmatlar) boʻyicha qoʻshilgan qiymat soligʻi; davlat maqsadli jamgʻarmalariga majburiy ajratmalar, qishloq xoʻjaligi yer-mulklaridan, shuningdek, qoʻshma korxona asboblari va uskunalari bilan band boʻlgan yerlardan olinadigan yagona yer soligʻi; ishlab chiqarish jarayonida oʻz ehtiyojlari uchun Oʻzbekiston Respublikasida ishlab chiqarilmaydigan asbob-uskunalar, maxsus transport vositalari va texnikasi, butlovchi buyumlar, xom ashyo va materiallar, qurilish materiallari, issiqxona komplekslari, uchuvchisiz uchish apparatlari, hayvonlar, urugʻliklar va oʻsimliklar, veterinariya preparatlarini belgilangan tartibda tuziladigan roʻyxatlar boʻyicha olib kirishda bojxona toʻlovlari (bojxona yigʻimlari bundan mustasno) toʻlashdan; b) norezident tashkilotlar — doimiy muassasa orqali va Oʻzbekiston Respublikasidagi toʻlash manbasidan olinadigan daromadlar boʻyicha yuridik shaxslardan olinadigan foyda soligʻi toʻlashdan ozod etilsin. 7. Jizzax viloyati hokimligi (E.A. Saliyev): Oʻzbekiston Respublikasi Yer resurslari, geodeziya, kartografiya va davlat kadastri davlat qoʻmitasi bilan birgalikda bir kun muddatda ushbu qarorning 2-bandiga muvofiq qoʻshma korxonaga yer uchastkasi belgilangan tartibda ajratilishini taʼminlasin; ushbu qarorning 2-bandiga muvofiq qishloq xoʻjaligi yer-mulklari olib qoʻyilayotgan yerdan foydalanuvchilarga ularning xohishi boʻyicha boshqa yer uchastkalarini berish imkoniyatini koʻrib chiqsin; Oʻzbekiston Respublikasi Qishloq xoʻjaligi vazirligi va Oʻzbekiston fermer, dehqon xoʻjaliklari va tomorqa yer egalari kengashi bilan birgalikda qoʻshma korxonaning murojaatiga koʻra fermer xoʻjaliklari roʻyxatini belgilasin va kontraktatsiya shartnomalarini tuzishda amaliy yordam koʻrsatsin; Ishchi komissiya bilan kelishgan holda qoʻshma korxonaga va uning tarkibiga kiruvchi tashkilotlarga chorvachilik, parrandachilik va baliqchilikni tashkil etish, shuningdek keyinchalik qayta ishlash maqsadida qattiq yogʻochli daraxtlarni ekish uchun qoʻshimcha yer uchastkalari ajratilishini taʼminlasin. 8. Oʻzbekiston Respublikasi Bandlik va mehnat munosabatlari vazirligi qoʻshma korxonaning buyurtmalariga koʻra qishloq xoʻjaligi boʻyicha yuqori malakali xorijiy mutaxassislarga Oʻzbekiston Respublikasi hududida mehnat faoliyatini amalga oshirish huquqi uchun tasdiqnomalar berilishini (uzaytirilishini) taʼminlasin. 9. Oʻzbekiston Respublikasi Tashqi ishlar vazirligi: qoʻshma korxonaning buyurtmanomalariga koʻra loyihani amalga oshirishda ishtirok etadigan xorijiy mutaxassislarga kirish vizalari konsullik va boshqa yigʻimlar undirilmagan holda belgilangan tartibda rasmiylashtirilishini taʼminlasin; oʻqish, amaliyot oʻtash va malaka oshirish uchun xorijga joʻnab ketadigan qoʻshma korxona mutaxassislariga vizalar olish bilan bogʻliq tadbirlarni bajarishda koʻmaklashsin. 10. Oʻzbekiston Respublikasi Ichki ishlar vazirligi qoʻshma korxonaning buyurtmanomalariga koʻra loyihani amalga oshirishda ishtirok etayotgan xorijiy mutaxassislar uchun davlat boji undirilmagan holda koʻp martalik vizalar rasmiylashtirilishi, berilishi va uzaytirilishini, shuningdek, vaqtincha turgan joyi boʻyicha roʻyxatga olinishi va uning muddati uzaytirilishini taʼminlasin. 11. Mazkur qarorning ijrosini nazorat qilish Oʻzbekiston Respublikasi Prezidenti Administratsiyasining rahbari Z.Sh. Nizomiddinov, Oʻzbekiston Respublikasi Prezidenti maslahatchisining oʻrinbosarlari B.M. Mavlonov, G.K. Saidova va Oʻzbekiston Respublikasi Bosh vazirining oʻrinbosari N.S. Otajonov zimmasiga yuklansin. Otajonov N.S. — Oʻzbekiston Respublikasi Bosh vaziri oʻrinbosari, ishchi guruh raisi Rustambekov N.M. — Oʻzbekiston Respublikasi Prezidenti maslahatchisining oʻrinbosari Nikonov I.G. — Oʻzbekiston Respublikasi Prezidenti Administratsiyasining masʼul xodimi Radjabov B.B. — Oʻzbekiston Respublikasi Prezidenti Administratsiyasining masʼul xodimi Abdullayev A.X. — Oʻzbekiston Respublikasi Yer resurslari, geodeziya, kartografiya va davlat kadastri davlat qoʻmitasi raisi Joʻrayev N.S. — Oʻzbekiston Respublikasi adliya vazirining birinchi oʻrinbosari Sharipov N.Sh. — Oʻzbekiston Respublikasi Xususiylashtirilgan korxonalarga koʻmaklashish va raqobatni rivojlantirish davlat qoʻmitasi raisining birinchi oʻrinbosari Mirzayev M.M. — Oʻzbekiston Respublikasi iqtisodiyot vazirining birinchi oʻrinbosari Karimov A.R. — Oʻzbekiston Respublikasi moliya vaziri oʻrinbosari Xodjayev S.S. — Oʻzbekiston Respublikasi qishloq xoʻjaligi vaziri oʻrinbosari Xalilov U.Ya. — Oʻzbekiston Respublikasi Bosh prokuraturasi huzuridagi Agrosanoat majmui va oziq-ovqat xavfsizligi taʼminlanishi ustidan nazorat qilish inspeksiyasi boshligʻi Bekenov S.X. — Oʻzbekiston Respublikasi Investitsiyalar boʻyicha davlat qoʻmitasi raisining birinchi oʻrinbosari Fayziboyev O.E. — Oʻzbekiston Respublikasi Davlat soliq qoʻmitasi raisining oʻrinbosari Saliyev M.O. — Oʻzbekiston Respublikasi Bojxona qoʻmitasi raisining oʻrinbosari Pak D.G. — “Oʻzkimyosanoat” AJ boshqaruvi raisining birinchi oʻrinbosari Saliyev E.A. — Jizzax viloyati hokimi